  Наталья Тетерина Удмурт егитъёслэн «Шунды» огазеяськонзылэн Кияса ёросысь ёзэтэз ужрадъёсаз пӧртэм йӧслыко пиналъёсты кыскыны тырше. Озьы сямлы пӧрмем Удмурт ёлкаяз удмурт, ӟуч, пор но бигер Тол Бабайёсты но Лымынылъёсты ӧтиз. Выжыкылысь геройёслы бадӟым классъёсын дышетскись пиналъёс пӧрмизы, вераз ивортодэтъя «Удмуртия» агентстволы Кияса ёросысь егитъёсын ужанъя ёзэтэн кивалтӥсь Ольга Танаева. Со верамъя, ӟуч пиналъёс та удмурт ужрадэ нырысьсэ пыриськизы. Сое Киясаысь школаын фольклоръя кружок кылдэмен герӟаны луэ, лыдъя Ольга Танаева. «Милям кружок нырысетӥзэ ужаны кутскиз Кияса школаын, фольклор кружок. Митриянова Любовь Алексеевна нуэ. Соин но, дыр, копак ӟуч пиналъёс удмурт кырӟан кырӟаны кутскизы. Соин, малпасько, та Выль ар ужрадэ пыриськизы, туж ӟеч пыриськизы», — вераз егитъёсын ужась ӧнерчи. Солэн чакламезъя, ёросын удмуртлыкъя уж арлыдоос пӧлын юнгес радъяське, пиналъёслы анай лулчеберетэз пыӵатон лябгес пуктэмын. Соин ик нылпиос ужрадъёсын ке но удмурт кылын верасько, кырӟало но удмурт эктонъёсты экто ке, со туж умой лыдъяське ни, шуэ егитъёсын ужанъя ёзэтлэн кивалтӥсез. Одӥгез сыӵе ужрадъёс пӧлысь — Юрмалай гуртын ортчись удмурт фольклоръя «Яратоно шаере» нылпи фестиваль. Туж вылӥ уровенез ӧй вал, дыр, но удмурт сямен вераськимы, удмурт сямен кырӟам-этӥм. Соиз но умой милям ёрос понна, малы ке шуоно тросгес милям Кияса ёросын удмуртлыкъя уж мынэ арлыдоосынгес. Пиналъёслы ӧжытгес, кадь, саклык висъяське, костюмъёс но, мар но ӧвӧл Ольга ТанаеваПиналъёс удмурт кылзэс медаз вунэтэ шуыса, соосын пичи дырысен ик ужаны кулэ. Удмурт кылэз нылпи садысен ик волятон амалъёсъя Кияса ёросын «Обобщение опыта» конференция ортчытъяське вал. Вуоно арын сое выльдыны чаклало. «Конференция вал нылпи садъёс пӧлынгес, но преемствненость поколений кулэ шуыса малпасько. Со конференция вал, кызьы садикысен ужаса, собере шор звеное поттыны, мед удмуртлык кылёз но азинтӥськоз шуыса, пиналъёс удмурт кылзэс медам вунэтэ. Тӥни со конференциез выльдэммы потэ», — шуиз егитъёсын ужась. Ольга Танаева малпамъя, нылпиосты удмурт лулчеберет доры кыскыны элькунысьтымы тодмо адямиосын пумиськонъёс но юрттыны быгатозы. Вераса со одӥг, нош адӟиськыны ке, пиналъёс мукет сямен учко, сьӧразы кыстӥсько, шуэ Кияса ёросысь егитъёсын ужась. Туннэ нуналлы Кияса ёросын ог 80 удмурт пиналъёс, кудъёсыз мерлыко ужын асьсэдыз ӟечен возьмато, пӧртэм малпанъёссэс ӵекто. Соос мылысь-кыдысь элькун ужрадъёсы но пырисько, берпуметӥез соос пӧлысь «Удмурт-а мон?» форум. Удмуртлыкез пиналъёслы пыӵатон бордын шугъяськонъёс кылдо, малы ке шуоно арлыдоос пӧлын нылпиосты вӧзазы кыскись ӧнерчиос ӧжытгес. Кылсярысь, Кияса школае удмурт филолог туж кулэ вылэм, шуэ Ольга Танаева. Озьы ик егитъёсын ужанъя сюлмаськонъёс пӧлы со пиналъёслэсь лыдӟиськыны мылкыдзэс ӝутонэз но гожъяськон быгатонлыксэс бугыртонэз пыртӥз. Тодэ вайытом, Кияса ёросысь егитъёс понна ужрадъёс сярысь веракуз, Ольга Танаева пусйиз, егит азьветлӥсьёс вань шуыса, ужаны гинэ кулэ. Тегъёс: Удмуртия пиналъёс удмуртъёс Мерлык Шунды йӧслыкъёс Кияса  